UZNESENIE VLÁDY SLOVENSKEJ REPUBLIKY 		 			Príloha č. 2
č. 278
z 23. apríla 2003
k vyhodnoteniu Priorít vlády SR vo vzťahu k rómskym komunitám za rok 2002 a Stratégie vlády SR na riešenie problémov rómskej komunity za rok 2001 a základné tézy koncepcie politiky vlády SR v integrácii rómskych komunít
Číslo materiálu:	2733/2003	
Predkladateľ:	podpredseda vlády pre európsku integráciu, ľudské práva a menšiny	
Vláda
A. berie na vedomie
A.1. vyhodnotenie Priorít vlády SR vo vzťahu k rómskym komunitám za rok 2002 a Stratégiu vlády SR na riešenie problémov rómskej komunity za rok 2001; 
B. schvaľuje
B.1. základné tézy koncepcie politiky vlády SR v integrácii rómskych komunít s pripomienkami prijatými na rokovaní vlády; 
C. ukladá
ministrovi obrany
podpredsedovi vlády a ministrovi spravodlivosti
ministrovi vnútra
ministrovi práce, sociálnych vecí a rodiny
ministrovi zdravotníctva
C.1. vypracovať a finančne zabezpečiť v rozpočte na rok 2004 trvalo udržateľný plán systematického vzdelávania vybraných profesijných skupín zameraný na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie od roku 2004, s vyhliadkami až do roku 2010 
do 30. júla 2003
podpredsedovi vlády a ministrovi spravodlivosti
C.2. realizovať školenia sudcov zamerané na slovenskú a relevantnú medzinárodnú právnu úpravu diskriminácie 
priebežne v roku 2003 
C.3. v spolupráci so splnomocnenkyňou vlády SR pre rómske komunity a Slovenským národným strediskom pre ľudské práva pripraviť pilotný projekt rómskych asistentov probačnej a mediačnej služby na základe výsledkov pôsobenia probačných a mediačných úradníkov 
do 31. decembra 2004
C.4. v spolupráci so splnomocnenkyňou vlády SR pre rómske komunity a Slovenským národným strediskom pre ľudské práva realizovať pilotný projekt rómskych asistentov probačnej a mediačnej služby 
do 31. decembra 2005
ministrovi vnútra
C.5. zriadiť regionálne pobočky Komisie na riešenie rasovo motivovaného násilia na úrovni krajských, prípadne okresných riaditeľstiev Policajného zboru pre riešenie problematiky rasovo motivovanej trestnej činnosti 
do 30. júna 2004
C.6. vypracovať analytický materiál o funkcii policajného špecialistu pre prácu s rómskymi komunitami a informovať o výsledkoch vládu 
do 31. decembra 2003 
ministrovi práce, sociálnych vecí a rodiny
C.7. v spolupráci so splnomocnenkyňou vlády SR pre rómske komunity vypracovať návrh opatrení pre efektívnejšie riešenie sociálnych problémov rómskych komunít 
do 30. septembra 2003
C.8. v spolupráci so splnomocnenkyňou vlády SR pre rómske komunity v rámci Koncepcie rovnosti príležitostí žien a mužov vypracovať opatrenia špecificky zamerané na vyrovnávanie príležitostí rómskych žien 
do 31. decembra 2003
C.9. v spolupráci so splnomocnenkyňou vlády SR pre rómske komunity vypracovať správu o dosahu a účinku zmien sociálneho systému na rómske komunity žijúce vo vybraných osadách v nadväznosti na Program sociálnych terénnych pracovníkov a Komplexný rozvojový program rómskych osád 
do 30. októbra 2003
C.10. v spolupráci so splnomocnenkyňou vlády SR pre rómske komunity vytvoriť legislatívne podmienky pre terénnu sociálnu prácu na úrovni miestnej štátnej správy a na samosprávnej úrovni, zaviesť terénnu sociálnu prácu aj do katalógu pracovných činností pre verejnú službu s cieľom odmeňovania vrátane návrhu ich metodického vedenia a zaškolenia 
v súlade s prípravou zákona o sociálnoprávnej ochrane a sociálnej prevencii
C.11. v spolupráci so splnomocnenkyňou vlády SR pre rómske komunity vytvoriť legislatívne podmienky na vytvorenie siete poradcov na riešenie problémov rómskych komunít na úrovni vyšších územných celkov, predovšetkým z radov Rómov 
do 31. októbra 2003
ministrovi práce, sociálnych vecí a rodiny
ministrovi výstavby a regionálneho rozvoja
ministrovi pôdohospodárstva
C.12. rozpracovať princípy regionálnej politiky v súlade s Národným rozvojovým plánom s ohľadom na marginalizované skupiny rómskeho obyvateľstva 
do 31. decembra 2003
podpredsedovi vlády a ministrovi hospodárstva a pre správu a privatizáciu národného majetku
C.13. v súlade s Národným rozvojovým programom podnikania podporovať rozvoj malého a stredného podnikania v rómskych komunitách prostredníctvom centier prvého kontaktu a zamerať ich aj na nezamestnaných Rómov, 
ministrovi výstavby a regionálneho rozvoja
C.14. zosúladiť legislatívne nástroje Ministerstva výstavby a regionálneho rozvoja SR, ktorými sa poskytujú dotácie na obstaranie nájomných bytov k vyhláške Ministerstva zdravotníctva SR č. 505/2002 pre najnižšie hygienické požiadavky na byty v bytových domoch a bytov nižšieho štandardu 
do 30. júna 2003
ministrovi pôdohospodárstva 
C.15. v spolupráci s ministrom životného prostredia a splnomocnenkyňou vlády SR pre rómske komunity vypracovať prehľad stavu zásobovania obyvateľstva pitnou vodou v marginalizovaných rómskych osídleniach s návrhom dočasných vyrovnávacích opatrení 
do 30. septembra 2003
C.16. vo svojej pôsobnosti zabezpečiť vysporiadanie a legalizáciu vlastníckych vzťahov k pozemkom v rómskych osadách a existujúcich stavieb na týchto pozemkoch 
do 30. júna 2003
ministrovi zdravotníctva
C.17. vypracovať systém dostupnosti zdravotnej starostlivosti pre marginalizované rómske komunity aj s finančným krytím 
do 30. júna 2003
C.18. vypracovať systém terénnej práce zdravotných asistentov v rómskych osadách 
do 30. júla 2003
C.19. v súlade s decentralizáciou v zdravotníctve vypracovať model mobilných zdravotných jednotiek pôsobiacich v odľahlých segregovaných lokalitách 
do 30. júna 2003
C.20. pripraviť systém intenzívneho vzdelávania zdravotných pracovníkov, najmä zdravotníkov ”prvého kontaktu”, zameraného na kultúrne odlišnosti najmä v regiónoch so zvýšenou koncentráciou rómskych komunít 
do 31. decembra 2003 
C.21. vypracovať Komplexný program systematického vzdelávania k ľudským právam pre zdravotníckych pracovníkov a študentov pripravujúcich sa na toto zamestnanie 
do 30. júla 2003 
C.22. vytvoriť a predložiť na rokovanie vlády Národný program ochrany reprodukčného zdravia 
do 31. decembra 2003 
C.23. zabezpečiť poskytovanie informácií o plánovanom rodičovstve a pohlavne prenosných chorobách popri úradnom jazyku, v prípade potreby, aj v jazyku národnostných menšín 
do 31. augusta 2003
ministrovi školstva
C.24. na základe Akčného plánu zameraného na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002-2003 vypracovať a na Ministerstvo financií SR predložiť finančné nároky na rozpočet na rok 2004 trvalo udržateľné systematické vzdelávanie v tejto oblasti, s vyhliadkami až do roku 2010 
do 30. júla 2003 a každoročne
C.25. vypracovať a predložiť na rokovanie vlády koncepciu integrovaného vzdelávania rómskych detí a mládeže, vrátane rozvoja stredoškolského a vysokoškolského vzdelávania 
do 28. februára 2004
C.26. na základe vypracovaného súboru testov zohľadňujúcich kultúrne odlišnosti, ktoré v súčasnosti tvorí Výskumný ústav detskej psychológie a patopsychológie realizovať ich overovanie s cieľom reintegrovať rómske deti zo špeciálnych škôl 
od januára 2004
C.27. vypracovať správu o výchove a vzdelávaní rómskych detí, ktorej súčasťou bude informácia o situácii detí zo segregovaných rómskych osád 
do 30. septembra 2003
C.28. kapacitne zabezpečiť a finančne nárokovať na štátny rozpočet na rok 2004 činnosť rómskych asistentov na všetkých materských a základných školách, ktoré navštevuje vysoké percento rómskych detí 
do 31. augusta 2003
C.29. vypracovať dočasné vyrovnávacie opatrenia s cieľom pripraviť dostatočný počet pedagógov vyučujúcich v rómskom jazyku 
do 30. júna 2004
C.30. vytvoriť národný plán výchovy a výučby k ľudským právam pre všetky úrovne vzdelávania v zmysle odseku 11 Akčného plánu OSN k Dekáde pre vzdelávanie k ľudským právam na obdobie 1995 – 2004 
do 31. júla 2004
C.31. vytvoriť efektívny monitorovací a hodnotiaci systém rozsahu a kvality výučby k ľudským právam 
do 31. marca 2004 
C.32. v rámci koncepcie rozvoja výchovy a vzdelávania v SR na najbližších 15 – 20 rokov (projekt ”Milénium”) cieľovo zaviesť multikultúrne vzdelávanie a výchovu do vzdelávacieho procesu 
podľa harmonogramu realizácie Národného programu výchovy a vzdelávania v SR na najbližších 15 – 20 rokov
ministrovi kultúry
C.33. predložiť na rokovanie vlády návrh zákona o národnostných menšinách v zmysle záväzkov Európskej charty menšinových a regionálnych jazykov 
do 31. decembra 2003
C.34. v rámci grantového systému Ministerstva kultúry SR poskytnúť príspevok na vydávanie aspoň jedného rómskeho periodika 
do 30. septembra 2003
D. odporúča 
generálnemu prokurátorovi
D.1. vyhodnotiť doterajšie realizované vzdelávacie projekty v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie prokurátorov a právnych čakateľov prokuratúry 
do 30. apríla 2003
D.2. realizovať školenia prokurátorov a právnych čakateľov prokuratúry zamerané na slovenskú a relevantnú medzinárodnú právnu úpravu diskriminácie 
priebežne v roku 2003
ministrovi vnútra
D.3. medializovať objasnené prípady s cieľom predchádzať rasovo motivovanej trestnej činnosti 
priebežne
ústrednému riaditeľovi Slovenskej televízie
D.4. zabezpečiť pravidelné televízne vysielanie rómskeho magazínu z troch regiónov v týždennej periodicite 
do 30. septembra 2003
ústrednému riaditeľovi Slovenského rozhlasu
D.5. zabezpečiť pravidelné rozhlasové vysielanie rómskeho magazínu z troch regiónov v týždennej periodicite 
do 30. septembra 2003
predsedom samosprávnych krajov
D.6. uplatniť finančné nároky na vytvorenie siete poradcov na riešenie problémov rómskej komunity na úrovni vyšších územných celkov 
v súlade s tvorbou štátneho rozpočtu
D.7. rozpracovať princípy regionálnej politiky v súlade s Národným rozvojovým plánom s ohľadom na marginalizované skupiny rómskeho obyvateľstva 
v súlade s prípravou regionálnych rozvojových plánov
D.8. vytvoriť rómske národnostné oddelenia pri regionálnych osvetových centrách 
do 31. decembra 2003.
Vykonajú: podpredseda vlády pre európsku integráciu, ľudské práva a menšiny 
podpredseda vlády a minister spravodlivosti
podpredseda vlády a minister hospodárstva a pre správu a privatizáciu národného majetku
minister obrany
minister vnútra
minister školstva
minister kultúry
minister práce sociálnych vecí a rodiny
minister zdravotníctva
minister pôdohospodárstva
minister výstavby a regionálneho rozvoja
minister životného prostredia
splnomocnenkyňa vlády SR pre rómske komunity
riaditeľ Slovenského národného strediska pre ľudské práva
Na vedomie: generálny prokurátor
ústredný riaditeľ Slovenskej televízie
ústredný riaditeľ Slovenského rozhlasu
predsedovia samosprávnych krajov
predseda Združenia miest a obcí Slovenska
predseda Parlamentu Rómov SR
Rada Rómov SR
Fórum donorov